Nafarroako Parlamentuko Mahaiak, 2013ko irailaren 2an egindako bilkuran, erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.b) artikuluak aitortzen dien legegintzarako ekimena erabiliz, Manu Ayerdi Olaizola eta Patxi Leuza Garcia jaunek aurkeztu dute Balio Erantsiaren gaineko Zergari buruzko 19/1992 Foru Legea aldatzen duen Foru Lege proposamena.

Hori horrela, Legebiltzarreko Erregelamenduko 148. artikuluan ezarritakoarekin bat, Eledunen Batzarrari entzun ondoren, hona

ERABAKIA:

1. Agintzea Nafarroako Parlamentuko Aldizkari Ofizialean argitara dadin Balio Erantsiaren gaineko Zergari buruzko 19/1992 Foru Legea aldatzen duen Foru Lege proposamena.

2. Foru lege proposamen hori Nafarroako Gobernuari igortzea, Erregelamenduko 148. artikuluan ezarritako ondorioetarako.

Iruñean, 2013ko irailaren 2an

Lehendakaria: Alberto Catalán Higueras

Balio Erantsiaren gaineko Zergari buruzko 19/1992 Foru Legea aldatzen duen Foru Lege proposamena

Zioen azalpena

Negozio berri bati ekiten dioten enpresaburuek zailtasun handiei egin behar diete aurre egungo koiunturan; besteak beste, eta bereziki, finantzaketari, batez ere negozio-ideia berriak hasierako inbertsioak egin beharra dakarrenean.

Hasierako inbertsio horiek, batik bat handi samarrak direnean, BEZa dela-eta zenbateko handiak ordaintzera behartzen dute; hartara, bazkideek aparteko ahalegin gehigarri bat egin behar izaten dute.

Gainera, enpresa jaioberriaren jarduera berekiak eragindako saldo positiboak nekez konpentsatu ahalko du bazkideei komeniko litzaiekeen bezain arin inbertsioei dagokien BEZ hori.

Legeria indardunarekin bat, enpresak abenduaren 31ko aitorpena egin arte itxaron beharko du –aitorpena urtarrilaren amaieran egin ohi da– egon litekeen BEZaren saldo negatiboa itzul dakion eskatu ahal izateko, eta hortik aurrera 6 hilabetez itxaron beharko du kobratzeko; hau da, uztailaren amaiera arte. Alegia, urte batean egindako inbertsioen BEZa ezin izanen da berreskuratu hurrengo urteko uztaila baino lehen.

Egungo koiunturan, non enpresa berrien ezarpena erraztea hain garrantzitsua den, funtsezkoa da itzulketa horiek azkartzea ahalbidetuko duen kasu berezi bat jasotzea, hartara bazkideen finantzaketa-arazoak murriztu daitezen.

Egia da hileroko itzulketaren araubideari atxikitzeko aukera badagoela, baina aukera hori ez dago pentsatuta une puntual baterako (jardueraren abioa); hortaz, horren betekizun fomalak ez dira lagungarri gertatzen.

Horregatik guztiagatik, legeko 61. artikulua aldatzea proposatzen dugu, honela gera dadin:

Artikulu bakarra. Balio Erantsiaren gaineko Zergari buruzko 19/1992 Foru Legeko 61. artikulua aldatzea.

1. idatz-zatia. 1. idatz-zatiari beste lerrokada bat gehitu zaio amaieran. Hona testua:

“Baldin eta legez ezarritako autolikidazioak aurkezteko egunean ez bada oraindik urtebete igaro subjektu pasiboak alta hartu zuenetik Ogasunean gaitutako erregistroan, aipatutako autolikidazioetako edozeinetan egin ahalko da arestiko lerrokadan aipatutako itzulketa-eskabidea, ekitaldiaren amaierari dagokionaren zain egon gabe”.

2. idatz-zatia. 3. idatz-zatiaren lehen lerrokadaren ostean bigarren lerrokada bat gehituko da. Hona testua:

“Artikulu honetako lehen idatz-zatiaren bigarren lerrokadan ezarritako kasuan, bi hilabetera murriztuko da aurreko lerrokadan jasotzen den 6 hilabeteko epea”.

